Hörümçək-qadın (Qven Steysi)
Hörümçək-qadın (ing. Spider-Woman) və ya daha çox tanınan adı ilə Hörümçək-Qven (ing. Spider-Gwen) – Marvel Comics tərəfindən nəşr edilən komikslərdə görünən uydurma superqəhrəman. Ceyson Latur və Robbi Rodrigez tərəfindən yaradılmışdır. Personaj ilk dəfə 2014–15-ci illərdə davam edən "Spider-Verse" komiks hekayəsinin bir parçası olan "Edge of Spider-Verse" komiksinin 2-ci sayında peyda olmuşdur. Personajın uğurundan sonra 2015-ci ildə "Spider-Gwen" adlı komiks seriyası buraxılmağa başlanmışdır. Hörümçək-qadın Hörümçək-adamın bir variantı və Qven Steysinin alternativ versiyasıdır. Personaj Yer-65 adlı alternativ kainatda yaşayır. Bu kainatda Qven Steysini radioaktiv hörümçək sancır və Piter Parkerin əvəzinə o, superqəhrəman olur. Hörümçək-qadın Mett Murdok və Frenk Kaslın Yer-65 versiyaları kimi düşmənlərə qarşı döyüşür. Qven Steysinin Hörümçək-adamı Piter Parkerin bir çox xüsusiyyətini özündə əks etdirir və onun güc və bacarıqlarını bölüşür. Hörümçək-qadın tənqidçilərin müsbət rəylərini almışdır. Personajın dizaynı alqışlanmış, kospley və feminist perspektiv üçün populyar seçim hesab edilmişdir. Reklam etmək məqsədilə personajın başqa versiyaları da yaradılmışdır. Hörümçək-qadın bir neçə animasiya serialında və videooyunda peyda olmuşdur. Heyli Steynfild 2018-ci ildə buraxılacaq "Hörümçək-adam: Hörümçək-kainata doğru" animasiya filmində Hörümçək-qadını canlandıracaq.